b'\n_START_ARTICLE_\nKarolina K\xc3\xa0rlovna P\xc3\xa0vlova\n_START_SECTION_\nBiografia\n_START_PARAGRAPH_\nKarolina K\xc3\xa0rlovna P\xc3\xa0vlova va n\xc3\xa9ixer a Iaroslavl. La inf\xc3\xa0ncia, la joventut i l\'etapa de maduresa de la seva vida les va passar a Moscou. El seu pare, Karl Iv\xc3\xa0novitx I\xc3\xa0nix (originalment Janisch), un professor alemany russificat, era un home d\'alt nivell cultural. Metge de professi\xc3\xb3, va ser professor de f\xc3\xadsica i qu\xc3\xadmica, astronomia i va estudiar pintura, a m\xc3\xa9s de ser un gran coneixedor de la literatura. Sota la guia del seu pare, Karolina va rebre una excel\xc2\xb7lent educaci\xc3\xb3 a la llar. Quan encara era una nena ja sabia quatre idiomes, i va ajudar al seu pare en les seves observacions astron\xc3\xb2miques. A Moscou tenia fama de ser una noia "dotada del m\xc3\xa9s divers i extraordinari talent". _NEWLINE_El seu tutor polon\xc3\xa8s, Adam Mickiewicz (i en conseq\xc3\xbc\xc3\xa8ncia el seu primer amor), va quedar "sorpr\xc3\xa8s pel seu talent literari." Karolina es va casar el 1837 amb el tamb\xc3\xa9 escriptor Nikolai Fil\xc3\xadppovitx P\xc3\xa0vlov, un home fr\xc3\xadvol i jugador empedre\xc3\xaft, que va admetre que es va casar amb ella pels diners. P\xc3\xa0vlova va tenir un fill, Ippolit. Durant anys va dirigir un sal\xc3\xb3 literari brillant a Moscou, que era visitat tant per occidentalitzadors com per eslav\xc3\xb2fils. El marit de P\xc3\xa0vlova es va jugar la seva her\xc3\xa8ncia i va comen\xc3\xa7ar a viure amb una jove cosina de la seva dona en una altra llar que havia establert. El 1852 es va produir la ruptura completa entre els c\xc3\xb2njuges. Ella va marxar a Sant Petersburg, on el seu pare acabava de morir en un brot de c\xc3\xb2lera. D\'all\xc3\xa0 va marxar cap a Dorpat (ara Tartu, Est\xc3\xb2nia) on visqu\xc3\xa9 amb la seva mare i el seu fill. All\xc3\xad va con\xc3\xa8ixer Bor\xc3\xads Utin, l\'\xc2\xabamor m\xc3\xa9s profund de la seva vida\xc2\xbb. Al gener de 1854, el fill de P\xc3\xa0vlova va tornar a viure amb el seu pare a Moscou i all\xc3\xa0 assist\xc3\xad a la universitat. _NEWLINE_Arran dels esdeveniments pol\xc3\xadtics de 1854 (la Guerra de Crimea amb els francesos i els brit\xc3\xa0nics i la defensa de Sebast\xc3\xb2pol) P\xc3\xa0vlova va respondre amb el poema "Una conversa al Kremlin", escrit per refor\xc3\xa7ar l\'esperit patri\xc3\xb2tic oficial. Els cercles socials i literaris progressistes, per descomptat, van rebre el poema amb hostilitat._NEWLINE_Ofesa i confusa, per\xc3\xb2 sense abandonar les seves posicions conservadores, P\xc3\xa0vlova va decidir abandonar R\xc3\xbassia. Va viatjar a Constantinoble, a It\xc3\xa0lia, a Su\xc3\xafssa, i el 1861 finalment es va establir a Dresden, Alemanya, i nom\xc3\xa9s ocasionalment i amb breus estades, va tornar a R\xc3\xbassia. Aleksei Tolstoi visitava Karolina, que no sols era poeta, sin\xc3\xb3 tamb\xc3\xa9 traductora del rus al franc\xc3\xa8s i a l\'alemany, a Dresden, i ella va traduir la seva poesia a l\'alemany. Ell al seu torn li assegur\xc3\xa0 una pensi\xc3\xb3 per a ella per part del govern rus i li va correspondre amb gust i de manera sol\xc2\xb7l\xc3\xadcita fins a la seva mort el 1875. P\xc3\xa0vlova va morir a Dresden el 1893._NEWLINE_Tot i que la poesia de P\xc3\xa0vlova fou mal acceptada pels seus contemporanis, fou redescoberta a la d\xc3\xa8cada del 1900 pels simbolistes de l\'edat de plata. Valeri Bri\xc3\xbassov va publicar el 1915 una col\xc2\xb7lecci\xc3\xb3 de les seves obres. Karolina P\xc3\xa0vlova fou anomenada la "mestra del vers rus" per Andrei Beli, que la situava en la mateixa categoria que Jukovski, Ievgueni Baratinski, i Fet._NEWLINE_L\'esfinx, escrit el 1831, fou el primer poema de Karolina en rus._NEWLINE_Alguns altres seus s\xc3\xb3n: Una conversa al Trianon (en rus: \xd0\xa0\xd0\xb0\xd0\xb7\xd0\xb3\xd0\xbe\xd0\xb2\xd0\xbe\xd1\x80 \xd0\xb2 \xd0\xa2\xd1\x80\xd0\xb8\xd0\xb0\xd0\xbd\xd0\xbe\xd0\xbd\xd0\xb5 1848), Una conversa al Kremlin (en rus: \xd0\xa0\xd0\xb0\xd0\xb7\xd0\xb3\xd0\xbe\xd0\xb2\xd0\xbe\xd1\x80 \xd0\xb2 \xd0\x9a\xd1\x80\xd0\xb5\xd0\xbc\xd0\xbb\xd0\xb5 1854), i l\'elegia La vida ens crida (en rus: \xd0\x97\xd0\xbe\xd0\xb2\xd0\xb5\xd1\x82 \xd0\xbd\xd0\xb0\xd1\x81 \xd0\xb6\xd0\xb8\xd0\xb7\xd0\xbd\xd1\x8c 1846).'